KOMISIJOS PRANEŠIMAS

Peržiūrėtas REKOMENDACINIS DOKUMENTAS

ES prekybos dramblio kaulu tvarka

(2021/C 528/03)

Turinys

1. Įvadas ir terminų žodynėlis 20

2. Pagrindiniai faktai 20

a) Tarptautiniai ir ES teisės aktai, kuriais reglamentuojama prekyba dramblio kaulu 20

b) ES kovos su neteisėta prekyba laukiniais augalais ir gyvūnais iniciatyvos, kurios daro poveikį ES vidaus prekybai dramblio kaulu ir dramblio kaulo reeksportui 22

3. Šio dokumento statusas 22

4. Rekomendacijų pagrindimas ir santrauka 23

a) Reeksportas iš ES 23

b) ES vidaus prekyba dramblio kaulu 24

c) Importas į ES 24

5. Kaip aiškinti ES taikomas dramblio kaulo reeksporto taisykles? 24

a) Žaliavinio dramblio kaulo reeksportas 25

b) Perdirbto dramblio kaulo reeksportas 25

6. Kaip aiškinti ES vidaus prekybos dramblio kaulu taisykles? 27

a) Konkreti rekomendacija dėl ES vidaus prekybos žaliaviniu dramblio kaulu 27

b) Konkreti rekomendacija dėl ES vidaus prekybos perdirbtu dramblio kaulu 28

7. Kaip aiškinti ES taikomas dramblio kaulo importo taisykles? 29

8. Veiksmų koordinavimas ES valstybėje narėje, tarp valstybių narių ir su ES nepriklausančiomis šalimis 30

9. ES tvarkos, reglamentuojančios komercinę prekybą dramblio kaulu, santrauka 30

I priedas. Teisėto įsigijimo įrodymai 32

II priedas. Ženklinimo, registracijos ir kiti sertifikatų išdavimo reikalavimai 34

1. Įvadas ir terminų žodynėlis

Šio rekomendacinio dokumento paskirtis – išaiškinti Tarybos reglamentą (EB) Nr. 338/97 (1) (toliau – pagrindinis reglamentas) ir Komisijos reglamentą (EB) Nr. 865/2006 (2), kuriuose ES valstybėms narėms rekomenduojama:

a) sustabdyti žaliavinio dramblio kaulo egzempliorių (re)eksportą ir importą;

b) sustabdyti ES vidaus prekybą žaliaviniu dramblio kaulu, išskyrus muzikos instrumentų, kuriuose yra iki 1975 m. įgyto dramblio kaulo, ir didelės kultūrinės, meninės ar istorinės svarbos antikvarinių laikotarpio iki 1947 m. daiktų restauravimo tikslais;

c) sustabdyti perdirbtų laikotarpio po 1947 m. egzempliorių, išskyrus muzikos instrumentus, kuriuose yra iki 1975 m. įgyto dramblio kaulo, prekybą ES viduje;

d) leidimą importuoti ir (re)eksportuoti perdirbtą dramblio kaulą išduoti tik tais atvejais, kurie susiję su muzikos instrumentais, kuriuose yra iki 1975 m. įgyto dramblio kaulo, ir didelės kultūrinės, meninės ar istorinės svarbos antikvarinių laikotarpio iki 1947 m. daiktų pardavimu muziejams; taip pat

e) užtikrinti, kad ES teisės aktai, susiję su vis dar leidžiama prekyba, būtų aiškinami siaurai.

Šiuo rekomendaciniu dokumentu turėtų būti vadovaujamasi kartu su Komisijos reglamentu (ES) Nr. 2021/2280, kuriuo iš dalies keičiamas Komisijos reglamentas (EB) Nr. 865/2006 (3).

Šiame rekomendaciniame dokumente vartojamų terminų apibrėžtys:

— dramblio kaulas – tik iš dramblių ilčių gautas dramblio kaulas;

— muzikos instrumentas, kuriame yra iki 1975 m. įgyto dramblio kaulo, – muzikos instrumentas, kuriame yra iki 1975 m. teisėtai įgyto dramblio kaulo ir kurį naudoja arba neseniai naudojo muzikos atlikėjas ir todėl jis nėra tik puošybos elementas. Afrikiniams drambliams CITES taikoma nuo 1976 m. vasario 26 d., o azijiniams drambliams – nuo 1975 m. liepos 1 d. Kad būtų paprasčiau, šiame rekomendaciniame dokumente pateikiama nuoroda tik į ankstesnę datą (1975 m.);

— antikvarinis laikotarpio iki 1947 m. daiktas – daiktas, kuriame yra dramblio kaulo ir kuris atitinka pagrindinio reglamento 2 straipsnio w punkte pateiktą termino „perdirbti egzemplioriai, įgyti daugiau kaip prieš 50 metų“ apibrėžtį;

— muziejus – visuomenei atvira ir visuomenės bei jos vystymosi poreikius tenkinanti nuolatinė pelno nesiekianti įstaiga, kuri švietimo, tyrimų ir pramoginiais tikslais įgyja, saugo, tiria, eksponuoja materialųjį ir nematerialųjį žmonių ir jų aplinkos paveldą ir vykdo su juo susijusią komunikacijos veiklą (4).

2. Pagrindiniai faktai

a) Tarptautiniai ir ES teisės aktai, kuriais reglamentuojama prekyba dramblio kaulu

Afrikinis dramblys (Loxodonta africana) ir azijinis dramblys (Elephas maximus) yra įtraukti į Nykstančių laukinės faunos ir floros rūšių tarptautinės prekybos konvenciją (CITES), kurią pasirašė 183 šalys, tarp jų – ES ir visos jos valstybės narės.

Pagal dabartinę CITES tvarką tarptautinė prekyba dramblio kaulu (5) yra draudžiama su tam tikromis griežtai ribotomis išimtimis (jos taikomos egzemplioriams, įsigytiems anksčiau nei dramblio kaului buvo pradėta taikyti CITES). Tačiau CITES vidaus prekybos dramblio kaulu nereglamentuoja.

ES teisėje CITES įgyvendinta pagrindiniu reglamentu ir susijusiais Komisijos reglamentais (toliau – ES prekybos laukiniais augalais ir gyvūnais reglamentai). Dėl dramblio kaulo (taip pat dėl kitų pagrindinio reglamento A priede išvardytų rūšių) ES yra priėmusi papildomų už CITES griežtesnių priemonių.

Todėl prekybą dramblio kaulu ES griežtai reglamentuoja ES prekybos laukiniais augalais ir gyvūnais reglamentais. ES įvežamoji, vidaus ir išvežamoji prekyba dramblio kaulu komerciniais tikslais iš esmės yra draudžiama.

Tačiau nacionalinės institucijos gali leisti komercinę prekybą dramblio kaulu šiomis sąlygomis:

— reeksportuoti gali būti leidžiama tik dramblio kaulo egzempliorius, įsigytus iki dienos, kurią jiems pradėta taikyti CITES, t. y. afrikinio dramblio atveju – 1976 m. vasario 26 d., o azijinio dramblio atveju – 1975 m. liepos 1 d.;

— ES vidaus prekyba dramblio kaulo egzemplioriais, importuotais į ES anksčiau nei dramblių rūšys buvo įtrauktos į CITES I priedą (1990 m. sausio 18 d. buvo įtraukti afrikiniai drambliai, 1975 m. liepos 1 d. – azijiniai drambliai) (6), gali būti leidžiama, jeigu ES valstybė narė, kurioje egzempliorius siūlomas parduoti pirmą kartą, tuo tikslu išdavė sertifikatą;

— laikotarpio iki 1947 m. egzempliorių importas, taip pat teisėtai įgytų laikotarpio iki 1975 m. egzempliorių (kurie į ES jau buvo importuoti iki to laiko) importas gali būti leidžiamas.

Brakonieriškos dramblių medžioklės ir neteisėtos prekybos dramblio kaulu, kurias skatina paklausa Azijoje, lygis išlieka pavojingai didelis

Pastaruoju metu brakonieriška dramblių medžioklė pasiekė beprecedentį mastą, todėl mažėja visa afrikinių dramblių populiacija (7).

Remiantis CITES neteisėto dramblių žudymo stebėsenos (MIKE) programos (8) duomenimis, matyti, kad neteisėtai nužudytų dramblių dalis (PIKE) pastoviai didėjo nuo 2006 m., didžiausią vertę pasiekė 2011 m., o 2011–2019 m. stebima mažėjimo tendencija. Šiuo atveju galima daryti išvadą, kad brakonieriškos medžioklės lygis pradeda mažėti, tačiau reikia atidžiai išnagrinėti, ar taip bus ir toliau. Taip pat reikia pripažinti, kad bet koks neteisėtos prekybos dramblio kaulu mažėjimas vyksta tuo pat metu, kai Afrikoje apskritai mažėja dramblių populiacija (9). Nors, atsižvelgiant į PIKE įvertį, galima daryti išvadą, kad Afrikoje nuo 2011 m. apskritai mažėja brakonieriškos dramblių medžioklės atvejų, esama didelių regioninių skirtumų, o bendras brakonieriškos dramblių medžioklės Afrikoje lygis tebekelia susirūpinimą.

Neteisėtos prekybos dramblio kaulu lygis taip pat išlieka aukštas, nepaisant to, kad dramblio kaulo kainos nuolat mažėja, kaip tai matyti iš 2020 m. pasaulinės nusikaltimų laukinei gamtai ataskaitos (10). Remiantis Prekybos dramblių egzemplioriais informacinės sistemos (ETIS) duomenimis (11), 2012–2017 m. visame pasaulyje pranešta apytiksliai apie 8 000 dramblio kaulo konfiskavimo atvejų, kurių metu konfiskuota apie 280 tonų dramblio kaulo. Iš ETIS duomenų taip pat matyti, kad Afrikoje daugėja kinų vykdomų dramblio kaulo perdirbimo operacijų, siekiant eksportuoti egzempliorius į Azijos rinkas (12), t. y. ne mažiau kaip 24 atvejai keturiose Afrikos šalyse, kurių metu 2017 m. iš Afrikos į Aziją buvo pervežta 1,11 tonos perdirbto dramblio kaulo (13). Tokio didelio dramblio kaulo kiekio judėjimas rodo, kad prie to vis labiau prisideda tarptautiniai organizuoto nusikalstamumo tinklai.

Tarptautinis atsakas

Reaguodama į šios brakonieriškos dramblių medžioklės ir neteisėtos prekybos dramblio kaulu keliamas problemas, tarptautinė bendruomenė prisiėmė daug įvairių įsipareigojimų: jie įtraukti į JT Generalinės Asamblėjos ir JT Aplinkos asamblėjos rezoliucijas, taip pat paskelbti keliose aukšto lygio konferencijose.

2016 m. spalio mėn. vykusioje 17-ojoje CITES šalių konferencijoje (CoP17) priimtos įvairios priemonės, kuriomis siekiama pagerinti kovos su brakonieriška dramblių medžiokle ir neteisėta prekyba dramblio kaulu taisyklių laikymosi užtikrinimą, sumažinti neteisėto dramblio kaulo paklausą ir sustiprinti dramblio kaulo teisėtumo vidaus rinkose kontrolę. CITES rezoliucija Nr. 10.10 (red. CoP18) dėl prekybos dramblių egzemplioriais Šalys raginamos įdiegti visapusiškas vidaus teisines, reguliavimo, vykdymo užtikrinimo ir kitokias prekybos dramblio kaulu vidaus rinkose priemones. Rezoliucijoje taip pat rekomenduojama, „kad visos Šalys ir ne Šalys, kurių jurisdikcijoje yra brakonierišką medžioklę arba neteisėtą prekybą skatinanti teisėta dramblio kaulo vidaus rinka, imtųsi visų būtinų teisinių, reguliavimo ir vykdymo užtikrinimo priemonių, kad tos valstybės vidaus rinkoje būtų nedelsiant uždrausta komercinė prekyba žaliaviniu dramblio kaulu ir perdirbtu dramblio kaulu“ ir pripažįstama, „kad tam tikriems egzemplioriams gali būti daromos ribotos išimtys ir jokios išimtys neturi prisidėti prie brakonieriškos medžioklės ar neteisėtos prekybos“.

ES, kaip ir kitos Šalys, taip pat turi pranešti Nuolatiniam komitetui ir Šalių konferencijai apie priemones, kurių ėmėsi siekdama užtikrinti, kad jos vidaus rinka neprisidėtų prie dabartinio brakonieriškos medžioklės ir neteisėtos prekybos lygio.

Sumažintas teisėtos ES išvežamosios prekybos dramblio kaulu mastas

Komercinis žaliavinio ir perdirbto dramblio kaulo reeksportas iš ES, vykdomas laikantis pagrindinio reglamento (teisėtas reeksportas), iki 2015 m. gerokai padidėjo.

Nuo ankstesnės šio rekomendacinio dokumento redakcijos (14) priėmimo 2017 m. liepos mėn. žaliavinio dramblio kaulo reeksportas sustabdytas, todėl dramblių ilčių reeksportuota mažiau net ir prieš įsigaliojant draudimui (2016 m. reeksportuota 420 ilčių, 2017 m. – 101 iltis).

Nuo 2016 m. taip pat sumažėjo teisėtai perdirbto dramblio kaulo komercinis reeksportas. Vidutinis ES valstybių narių per metus išduodamų reeksporto sertifikatų skaičius sumažėjo nuo apytiksliai 470 sertifikatų 2012–2015 m. iki 280 sertifikatų 2016–2018 m.

b) ES kovos su neteisėta prekyba laukiniais augalais ir gyvūnais iniciatyvos, kurios daro poveikį ES vidaus prekybai dramblio kaulu ir dramblio kaulo reeksportui

Komunikate dėl ES kovos su neteisėta prekyba laukiniais augalais ir gyvūnais veiksmų plano (15) ES ir jos valstybės narės paragintos įgyvendinti visapusiškas kovos su neteisėta prekyba laukiniais augalais ir gyvūnais strategijas (16). Konkrečiai komunikate (2 veiksmas „Dar labiau apriboti prekybą dramblio kaulu ES viduje ir iš jos“) buvo numatyta, kad Europos Komisija iki 2016 m. pabaigos paskelbs rekomendacijas „kuriomis siekiama užtikrinti vienodą ES taisyklių aiškinimą, kad neapdoroto ikikonvencinio dramblio kaulo eksportas būtų sustabdytas ir būtų užtikrinta, kad ES būtų galima prekiauti tik teisėtais senoviniais dramblio kaulo dirbiniais“. Europos Sąjungos Taryba savo 2016 m. birželio mėn. išvadose dėl šio komunikato paragino valstybes nares „remiantis ES gairėmis neišduoti eksporto arba reeksporto dokumentų neapdorotam ikikonvenciniam dramblio kaului ir apsvarstyti papildomas priemones komercinei prekybai dramblio kaulu sustabdyti“.

Reaguodama į šiuos raginimus, Komisija 2017 m. gegužės mėn. priėmė rekomendacinį dokumentą. Šiuo rekomendaciniu dokumentu atnaujinama ir pakeičiama 2017 m. redakcija, jis taip pat padeda įgyvendinti 2030 m. ES biologinės įvairovės strategijoje nustatytą Komisijos įsipareigojimą toliau griežtinti ES prekybos dramblio kaulu taisykles (17).

3. Šio dokumento statusas

Šis rekomendacinis dokumentas aptartas ir parengtas bendradarbiaujant su valstybių narių atstovais Kompetentingų CITES valdymo institucijų ekspertų grupėje (toliau – ekspertų grupė).

Juo siekiama padėti piliečiams, įmonėms ir nacionalinėms institucijoms taikyti pagrindinį reglamentą ir susijusius Komisijos reglamentus. Juo nepakeičiamos, nepapildomos ir iš dalies nekeičiamos jokios pagrindinio reglamento ir jo įgyvendinimo reglamentų taisyklės; be to, jis turėtų būti naudojamas ne atsietai, o kartu su šiais teisės aktais. Autoritetingai aiškinti ES teisę kompetentingas yra tik Europos Sąjungos Teisingumo Teismas.

Šių rekomendacijų elektroninę versiją paskelbs Komisija ir galbūt ES valstybės narės.

Šiame dokumente pateiktos rekomendacijos yra skirtos valstybėms narėms ir galios atsižvelgiant į atsargumo principą, nebent paaiškėtų naujų įtikinamų mokslinių įrodymų, dėl kurių šias gaires vertėtų persvarstyti konsultuojantis su ekspertų grupe.

4. Rekomendacijų pagrindimas ir santrauka

Azijoje nuolat didėjanti dramblio kaulo pasiūla yra vienas iš svarbiausių veiksnių, dėl kurių taip išaugo brakonieriškos dramblių medžioklės ir neteisėtos prekybos dramblio kaulu mastai. Iš naujausių analizių (MIKE ir ETIS, žr. 2a skirsnį) matyti, kad brakonieriškos medžioklės lygis nežymiai sumažėjo. Vis dėlto brakonieriškai sumedžiotų dramblių skaičius tebėra netvariai didelis daugelyje Afrikos populiacijų.

Nepaisant to, kad nė viena iš ES valstybių narių ETIS ataskaitose neįvardyta kaip šalis, įsitraukusi į neteisėtą prekybą dramblio kaulu, ES turėtų toliau mažinti dramblio kaulo paklausos didinimo riziką.

Šiuo rekomendaciniu dokumentu siekiama toliau riboti prekybą potencialiai rizikingesniais egzemplioriais ir tam tikras prekybos rūšis, kartu toliau sudarant sąlygas vykdyti ribotą ir tinkamai kontroliuojamą prekybą mažiau rizikingais egzemplioriais. Dokumentas yra pagrįstas atsargiu požiūriu į ES vidaus prekybos dramblio kaulu taisyklių įgyvendinimą. Pagal taisykles apribojimai taikomi tais atvejais, kai tikėtina didesnė rizika, kad prekyba paskatins dramblio kaulo paklausą ir neteisėtą prekybą dramblio kaulu. Todėl ES vidaus prekyba tam tikrais konkrečių rūšių egzemplioriais gali būti toliau vykdoma gavus leidimus, jeigu rizika, kad bus skatinama dramblio kaulo paklausa arba brakonieriška medžioklė, yra maža arba jos nėra. Dokumentu taip pat siekiama padėti piliečiams ir įmonėms geriau suprasti taisykles, jomis vadovautis ir sudaryti sąlygas veiksmingiau užtikrinti jų vykdymą.

Jo skirsniuose aptariamas dramblio kaulo reeksportas iš ES (5 skirsnis), ES vidaus prekyba dramblio kaulu (6 skirsnis), importas iš ES nepriklausančių šalių (7 skirsnis) ir koordinavimo klausimai (8 skirsnis).

Likusioje šio skirsnio dalyje išdėstomos papildomos priežastys, dėl kurių reikia imtis su kiekvienu iš šių prekybos srautų susijusių veiksmų, taip pat pateikiama valstybėms narėms skirtų rekomendacijų santrauka. Glaustesnė santrauka pateikiama baigiamojo 9 skirsnio lentelėje.

a) Reeksportas iš ES

Prekyba žaliaviniu dramblio kaulu (18) sudaro didžiausią neteisėtos pasaulinės prekybos dramblio kaulu dalį. Tai patvirtina CITES šalių ETIS pateikti duomenys – konfiskuotas neteisėtas žaliavinis dramblio kaulas sudaro didžiąją dalį viso pasaulyje konfiskuojamo dramblio kaulo.

Žaliavinį dramblio kaulą daugiausia sudaro iltys, kurias sunku atskirti vieną nuo kitos. Nors prekyba iltimis yra teisėta tik jei jos yra paženklintos, rizika, kad teisėtu žaliavinio dramblio kaulo reeksportu bus pasinaudota kaip priedanga prekybai neteisėtu žaliaviniu dramblio kaulu yra didesnė nei perdirbto dramblio kaulo atveju.

Sustabdžius žaliavinio dramblio kaulo reeksportą iš ES užtikrinama, kad teisėtos kilmės iltys nebus supainiotos su neteisėtu dramblio kaulu, ir padedama paskirties šalims įgyvendinti jų priemones, kuriomis siekiama mažinti dramblio kaulo paklausą, o tai yra svarbus žingsnis siekiant išspręsti neteisėtos prekybos dramblio kaulu ir brakonieriškos dramblių medžioklės problemą. Tai yra faktinio draudimo vykdyti komercinį žaliavinio dramblio kaulo reeksportą, kuris galioja nuo 2017 m. liepos mėn., loginis pagrindas (žr. 5a skirsnį).

Kadangi esama požymių, jog perdirbtais egzemplioriais taip pat vis dažniau neteisėtai prekiaujama tarptautinėje dramblio kaulo rinkoje (19), reikia taikyti papildomus perdirbto dramblio kaulo reeksporto apribojimus. Nors nėra jokių požymių, kad ES vykdoma teisėta veikla būtų skatinama brakonieriška medžioklė ir neteisėta prekyba, ES yra įsipareigojusi kuo labiau sumažinti riziką, kad bet kokia joje vykstančia tarptautine prekyba būtų skatinama dramblio kaulo paklausa ir taip būtų skatinama brakonieriška dramblių medžioklė šiai paklausai patenkinti.

Todėl Komisija taip pat rekomenduoja sustabdyti perdirbto dramblio kaulo egzempliorių reeksporto sertifikatų išdavimą; tai nebūtų taikoma muzikos instrumentams, kuriuose yra iki 1975 m. įgyto dramblio kaulo, ir muziejams parduodamiems didelės kultūrinės, meninės ar istorinės svarbos antikvariniams laikotarpio iki 1947 m. daiktams (išsamesnė informacija apie šias išimtis pateikta 5 skirsnio b dalyje). Šios išimtys taikomos egzemplioriams, kurių vertė nesusijusi su juose esančiu dramblio kaulu. Be to, atsižvelgiant į rekomenduojamą kontrolę, labai mažai tikėtina, kad dėl šių išimčių taikymo padidės brakonieriškos dramblių medžioklės arba neteisėtos prekybos dramblio kaulu mastas; jos paskatins geriau saugoti svarbias menines, kultūrines ar istorines vertybes.

b) ES vidaus prekyba dramblio kaulu

ES tenka atsakomybė užtikrinti, kad dramblio kaulo naudojimas komerciniais tikslais ES būtų griežtai kontroliuojamas ir reguliuojamas pagal CITES rezoliuciją Nr. 10.10 (red. CoP18) ir pagrindinį reglamentą.

1989 m. priėmus CITES sprendimą uždrausti tarptautinę prekybą dramblio kaulu, dramblio kaulo paklausa Europoje gerokai sumažėjo. ES valstybės narės pagal CITES nebuvo pripažintos svarbiomis neteisėto dramblio kaulo paskirties rinkomis ar tranzito šalimis. ES viduje daugiausia prekiaujama antikvariniais laikotarpio iki 1947 m. daiktais.

Tačiau ES yra buvę keletas neteisėtos prekybos dramblio kaulo egzemplioriais atvejų. Prekyba žaliaviniu dramblio kaulu yra susijusi su didesne neteisėtos prekybos dramblio kaulu rizika, palyginti su prekyba perdirbtais dramblio kaulo egzemplioriais. Tai būtų pagrindas sustabdyti prekybos žaliaviniu dramblio kaulu ES viduje sertifikatų išdavimą, išskyrus su muzikos instrumentų, kuriuose yra iki 1975 m. įgyto dramblio kaulo, arba muziejaus ar viešosios įstaigos turimų didelės kultūrinės, meninės ar istorinės svarbos antikvarinių laikotarpio iki 1947 m. daiktų restauravimu susijusius atvejus.

Be to, Komisija rekomenduoja sustabdyti su perdirbtais egzemplioriais, įgytais po 1947 m., išskyrus muzikos instrumentus, kuriuose yra iki 1975 m. įgyto dramblio kaulo, susijusių sertifikatų išdavimą. Tai padės užtikrinti, kad ES viduje būtų prekiaujama tik šiais perdirbtais egzemplioriais: antikvariniais laikotarpio iki 1947 m. daiktais ir muzikos instrumentais, kuriuose yra iki 1975 m. įgyto dramblio kaulo.

Perdirbtiems egzemplioriams taikoma kitokia tvarka yra pateisinama tuo, kad nustatyta mažesnė rizika, jog ES vidaus prekyba tokiais egzemplioriais paskatins neteisėtą prekybą dramblio kaulu, palyginti su prekyba žaliaviniu dramblio kaulu ir apskritai ES išorės prekyba, visų pirma, kai egzemplioriai yra antikvariniai laikotarpio iki 1947 m. daiktai arba muzikos instrumentai, kuriuose yra iki 1975 m. įgyto dramblio kaulo. Labai maža tikimybė, kad ES vidaus prekyba antikvariniais laikotarpio iki 1947 m. daiktais arba muzikos instrumentais, kuriuose yra iki 1975 m. įgyto dramblio kaulo, skatintų neteisėtą prekybą dramblio kaulu arba neteisėto dramblio kaulo paklausą, atsižvelgiant ir į tai, kad tokia vis dar leidžiama prekyba bus griežtai kontroliuojama. Todėl antikvariniais laikotarpio iki 1947 m. daiktais ir muzikos instrumentais, kuriuose yra iki 1975 m. įgyto dramblio kaulo, ES toliau gali būti prekiaujama, tačiau tam bus reikalingas sertifikatas.

c) Importas į ES

Dramblio kaulo importas iš ES nepriklausančių šalių yra griežtai reguliuojamas. Komercinis importas yra draudžiamas, išskyrus antikvarinių laikotarpio iki 1947 m. daiktų importą arba ikikonvencinių egzempliorių, kurie anksčiau buvo teisėtai importuoti į ES, reimportą (žr. 7 skirsnį).

Komercinio importo į ES lygis pastaraisiais metais buvo labai žemas.

Apskritai rizika, kad, atsižvelgiant į perdirbtų egzempliorių importą, bus skatinama dramblio kaulo paklausa arba prisidedama prie brakonieriškos medžioklės arba neteisėtos prekybos, išlieka, tačiau labai mažai tikėtina, kad tokia rizika kiltų dėl muzikos instrumentų, kuriuose yra iki 1975 m. įgyto dramblio kaulo, ir muziejams parduodamų didelės kultūrinės, meninės ar istorinės svarbos antikvarinių laikotarpio iki 1947 m. daiktų.

Siekiant didesnio suderinamumo su pasiūlytomis ES vidaus prekybos ir reeksporto taisyklėmis, Komisija rekomenduoja sustabdyti:

— leidimų importuoti ir reimportuoti žaliavinį dramblio kaulą išdavimą;

— perdirbto dramblio kaulo egzempliorių, išskyrus muzikos instrumentus, kuriuose yra iki 1975 m. įgyto dramblio kaulo, ir muziejams parduodamus didelės kultūrinės, meninės ar istorinės svarbos laikotarpio iki 1947 m. antikvarinius daiktus, importo ir reimporto leidimų išdavimą (daugiau apie išimčių taikymo sąlygas žr. 7 skirsnyje).

5. Kaip aiškinti ES taikomas dramblio kaulo reeksporto taisykles?

Dramblio kaulo egzempliorių, įsigytų iki CITES taikymo jiems pradžios dienos, reeksportą reglamentuojančios taisyklės nustatytos pagrindinio reglamento 5 straipsnyje.

Pagal 5 straipsnio 2 dalies d punktą, vertindamos A priede nurodytų rūšių dramblio kaulo reeksporto paraišką valdymo institucijos, „pasikonsultavusios su kompetentinga mokslo įstaiga, įsitikina, kad nėra jokių kitų su rūšių apsauga susijusių veiksnių, dėl kurių nebūtų galima išduoti eksporto leidimo“.

Šis reikalavimas turi būti aiškinamas atsižvelgiant į 2 skirsnyje išdėstytas aplinkybes ir su tarptautine prekyba žaliaviniu dramblio kaulu ir perdirbtais jo egzemplioriais susijusius konkrečius veiksnius.

a) Žaliavinio dramblio kaulo reeksportas

Komisija rekomenduoja valstybėms narėms atsižvelgti į svarbius su dramblių rūšių išsaugojimu susijusius veiksnius, dėl kurių negalima išduoti žaliavinio dramblio kaulo reeksporto sertifikatų.

Todėl, laikydamasi pagrindinio reglamento, Komisija rekomenduoja, kad valstybės narės nebeišduotų žaliavinio dramblio kaulo reeksporto sertifikatų, kaip jau daroma nuo 2017 m. liepos 1 d., išskyrus išimtiniais atvejais, kai atitinkamos valstybės narės valdymo institucija yra įsitikinusi, kad egzempliorius:

1. yra kultūros vertybių faktinių mainų tarp gerą reputaciją turinčių įstaigų (pvz., muziejų) dalis arba

2. yra šeimos relikvija, išvežama šeimai persikeliant, arba

3. yra išvežamas dėl vykdymo užtikrinimo, mokslo ar švietimo priežasčių.

Rekomenduojama, kad valdymo institucijos visais tokiais išimtiniais atvejais laikytųsi šio dokumento rekomendacijų dėl tinkamų egzemplioriaus teisėtos kilmės įrodymų surinkimo (šio dokumento I priedas), žymėjimo (II priedas) ir, jei reikia, veiksmų koordinavimo su kitomis valstybėmis narėmis ir ES nepriklausančiomis šalimis (8 skirsnis).

b) Perdirbto dramblio kaulo reeksportas

Priešingai nei žaliavinis dramblio kaulas, kategorija „perdirbtas dramblio kaulas“ apima daug skirtingų egzempliorių rūšių. Tai apima egzempliorius, kuriais teisėtai prekiaujama dešimtmečiais (pvz., muzikos instrumentus arba antikvarinius daiktus).

Komisija rekomenduoja, kad valstybės narės nuo šių rekomendacijų paskelbimo dienos nebeišduotų reeksporto sertifikatų komercinės prekybos perdirbtais egzemplioriais tikslais.

Išimtiniais atvejais komercinė prekyba gali būti leidžiama, jei atitinkamos valstybės narės valdymo institucija įsitikina, kad:

— egzempliorius yra muzikos instrumentas, kuriame yra iki 1975 m. įgyto dramblio kaulo, arba

— egzempliorius yra muziejui parduodamas antikvarinis laikotarpio iki 1947 m. daiktas, o atitinkama už kultūros paveldą atsakinga institucija (pvz., atsakinga ministerija) yra patvirtinusi jo didelę kultūrinę, meninę ar istorinę svarbą ir pritaria sandoriui.

ES valstybės narės privalo labai atidžiai patikrinti tokių egzempliorių reeksporto paraiškas ir užtikrinti, kad reikiami dokumentai būtų išduodami tik tuo atveju, jei įvykdytos visos ES teisės aktuose nustatytos sąlygos, kuriomis užtikrinama, kad dramblio kaulas būtų teisėtos kilmės.

Valdymo institucijos išduoti reeksporto sertifikatą gali ne tik tuo atveju, kai komerciniam reeksportui taikoma pirmiau minėta išimtis, bet ir tuo atveju, kai jos įsitikina, kad egzempliorius:

1. yra kultūros vertybių faktinių mainų tarp gerą reputaciją turinčių įstaigų (pvz., muziejų) dalis arba

2. yra šeimos relikvija, išvežama šeimai persikeliant, arba

3. yra išvežamas dėl vykdymo užtikrinimo, mokslo ar švietimo priežasčių.

Rekomenduojama, kad reeksporto sertifikatų išdavimo pirmiau minėtais išimtiniais atvejais sąlygos būtų aiškinamos griežtai.

Konkrečiau, vertindamos reeksporto paraišką (komerciniais ar kitais tikslais) valstybės narės turėtų atsižvelgti į toliau nurodytus dalykus.

— Tais atvejais, kai vertinama egzemplioriaus atitiktis termino „muzikos instrumentas, kuriame yra iki 1975 m. įgyto dramblio kaulo“ apibrėžčiai, savininkas turėtų įrodyti, kad egzempliorių kaip instrumentą naudoja arba neseniai naudojo muzikos atlikėjas, todėl jis nėra tik puošybos elementas, kuriame yra dramblio kaulo.

— Vertinant, ar antikvarinio laikotarpio iki 1947 m. daikto paskirties vieta gali būti laikoma muziejumi, galima atsižvelgti į tai, ar įstaiga yra Tarptautinės muziejų tarybos (ICOM) arba panašios organizacijos narė.

— Jei egzempliorius apibūdinamas kaip didelės kultūrinės, meninės ar istorinės svarbos antikvarinis laikotarpio iki 1947 m. daiktas, turėtų būti įrodyta, kad jis atitinka „perdirbto egzemplioriaus, įgyto anksčiau nei prieš 50 metų“, kriterijus. Rekomendacijose dėl perdirbtų egzempliorių pagal ES prekybos laukiniais augalais ir gyvūnais reglamentus (20) pateikti aiškūs su šiuo aspektu susiję nurodymai. Už kultūros paveldą atsakinga valdžios institucija (pvz., atsakinga ministerija) turėtų aiškiai patvirtinti didelę kultūrinę, meninę ar istorinę egzemplioriaus svarbą ir pritarti sandoriui, kad būtų suteiktas leidimas atlikti egzemplioriaus pardavimo muziejui sandorį. Galima atsižvelgti į tokius aspektus, kaip svarbių kultūros objektų grąžinimas į kilmės šalį.

— Įrodymai, pvz., sąskaita faktūra arba kitas dokumentas, kaip antai eksperto vertinimas, kuriame nurodomas amžius ir kaina, ir išsamus egzemplioriaus aprašymas bei nuotraukos yra būtini siekiant įrodyti, kad egzemplioriaus vertė yra savaiminė ir nesusijusi su jame esančiu dramblio kaulu.

— Atliekant vertinimą turėtų būti nustatyta pardavėjo ir pirkėjo tapatybė. Kai kuriais atvejais, remiantis pardavėjo tapatybe, galima gauti papildomos informacijos apie egzempliorių. Taip pat reikia atsižvelgti į paskirties šalį ir konkrečią pirkėjo tapatybę.

— Reeksporto į paskirties šalį, kuri pagal ETIS įvardijama kaip neteisėtoje prekyboje dramblio kaulu dalyvaujanti šalis, paraiškos turi būti tikrinamos atidžiau, palyginti su reeksporto į kitas paskirties šalis paraiškomis. Reikėtų vengti reeksporto į Nacionalinio dramblio kaulo veiksmų plano (21) proceso šalis.

— Apskritai, remiantis informacija apie pirkėją, galima gauti papildomą patikinimą, kad sandoris sudaromas dėl savaiminės egzemplioriaus vertės (pvz., su muziejais, geros reputacijos kolekcionieriais, muzikantais arba panašiais pirkėjais).

Įrodymus, kad egzemplioriui taikomos pirmiau aprašytos išimtys, turi pateikti pareiškėjas. Jeigu pareiškėjas negali pateikti pakankamai įrodymų, priimtinų valstybės narės institucijai, ir lieka pagrįstų abejonių, sertifikatas neturėtų būti išduodamas.

Jei sertifikatas išduodamas, jame atitinkamas muzikos instrumentas, kuriame yra iki 1975 m. įgyto dramblio kaulo, arba antikvarinis laikotarpio iki 1947 m. daiktas apibūdinamas pakankamai išsamiai, kad sertifikatą būtų galima panaudoti tik tam egzemplioriui. Be to, kai tai leidžiama pagal teisės aktus, valstybės narės gali svarstyti galimybę sulyginti, patikrinti ir užregistruoti pareiškėjo ir, jei įmanoma, pirkėjo tapatybę.

Ypač svarbu, kad reeksporto sertifikato prašantis pareiškėjas įrodytų, jog muzikos instrumentas buvo pagamintas naudojant iki 1975 m. teisėtai įgytą dramblio kaulą arba kad egzempliorius yra antikvarinis laikotarpio iki 1947 m. daiktas ir kad jis įgytas teisėtai. Pareiškėjas tai gali padaryti pateikdamas egzemplioriui skirtą ES vidaus prekybos sertifikatą, kuriuo įrodomas teisėtas įsigijimas ir kuriame paprastai taip pat pateikiama išsami informacija apie egzemplioriaus amžių. Taip pat gali būti, kad pareiškėjas neturi sertifikato: jis galėjo jo niekada nebūti prašęs arba egzemplioriui anksčiau galėjo būti taikoma reikalavimo gauti sertifikatą išimtis, susijusi su perdirbtais egzemplioriais, įgytais anksčiau nei prieš 50 metų. Tokiais atvejais pareiškėjas turi įrodyti, kad jis iš esmės laikosi pagrindinio reglamento 5 straipsnio reikalavimų.

Sertifikatų, kurių galiojimas baigėsi pagal Komisijos reglamento Nr. 865/2006 11 straipsnio 4a dalį, nebegalima naudoti komerciniam sandoriui sudaryti. Vis dėlto turėtojui rekomenduojama turėti tokio sertifikato kopiją, kuria būtų įrodomas teisėtas įsigijimas ateityje, kai teikiamos paraiškos arba atliekami patikrinimai.

Valstybės narės turės patikrinti, ar egzemplioriui iš tikrųjų galima pritaikyti kurį nors iš pirmiau nurodytų atvejų, t. y. ar sertifikato nėra dėl pagrįstos priežasties.

Siekiant toliau įvertinti sąlygas, kuriomis galima leisti tokią prekybą, ES valstybėms narėms rekomenduojama taip pat taikyti rekomendacijas

— dėl perdirbtų egzempliorių pagal ES prekybos laukiniais augalais ir gyvūnais reglamentus;

— dėl teisėtų įsigijimo įrodymų, išdėstytų šio dokumento I priede;

— dėl ženklinimo, registracijos ir kitų sertifikatų išdavimo reikalavimų, išdėstytų šio dokumento II priede.

6. Kaip aiškinti ES vidaus prekybos dramblio kaulu taisykles?

ES vidaus prekyba A priede nurodytais egzemplioriais iš esmės yra draudžiama pagal pagrindinio reglamento 8 straipsnio 1 dalį. 8 straipsnio 3 dalyje nustatyta, kad valstybėms narėms leidžiama nukrypti nuo šio draudimo, jei egzemplioriai atitinka bent vieną a–h punktuose nurodytą sąlygą.

Tačiau kadangi 8 straipsnio 3 dalyje vartojamas žodis „gali“, yra aišku, kad valstybės narės nėra įpareigotos išduoti ES vidaus prekybos sertifikatą, kai šių sąlygų yra laikomasi (išskyrus tuo atveju, kai to reikalaujama pagal ES teisę, pavyzdžiui, taikant proporcingumo principą). Priimdama sprendimą išduoti sertifikatą arba jo neišduoti institucija turėtų tinkamai naudotis įgaliojimais, leidžiančiais veikti savo nuožiūra.

Taigi 8 straipsnio 3 dalimi jokiam pareiškėjui nesuteikiama absoliuti teisė gauti ES vidaus prekybos sertifikatą, net jei jis įvykdo vieną iš atitinkamų sąlygų. Be to, 8 straipsnio 3 daliai taikomas atsargumo principas, todėl, kaip aptarta pirmiau, pareiga įrodyti sandorio teisėtumą ir derėjimą su pagrindinio reglamento tikslais tenka pareiškėjui.

Pagal 8 straipsnio 3 dalį gavusi paraišką dėl komercinės prekybos dramblio kaulu ES, valstybė narė turi teisę pagal ES teisę atsisakyti išduoti sertifikatą, net ir tuo atveju, kai įvykdyta viena iš sąlygų, jeigu atsisakymas yra suderinamas su proporcingumo principu (t. y. atsisakymas yra tinkamas siekiant apsaugoti rūšis ir juo neviršijama to, kas būtina tam tikslui pasiekti). Komisija ir ekspertų grupė mano, kad taip bus tuo atveju, kai pareiškėjas įtikinamai neįrodys sandorio teisėtumo ir jo suderinamumo su pagrindinio reglamento tikslais.

Valstybės narės yra atsakingos už tai, kad nebūtų išduodami sertifikatai, kurie galėtų sudaryti palankesnes sąlygas vykdyti bet kokią neteisėtą veiklą, ir todėl tokias ES vidaus prekybos paraiškas turėtų nagrinėti taip, kad ši rizika būtų kuo labiau sumažinta. Galimybė išduoti sertifikatus turėtų būti nagrinėjama tik dėl tam tikrų rūšių ES vidaus sandorių, dėl kurių nekyla jokia neteisėtos su dramblio kaulu susijusios veiklos arba dramblio kaulo paklausos skatinimo rizika arba tokia rizika yra labai maža. Valstybėms narėms rekomenduojama užtikrinti, kad ES vidaus prekybos sertifikatų paraiškos būtų tikrinamos maksimaliai ir tokių sertifikatų išdavimo sąlygos būtų suprantamos griežtai.

Tuo tikslu ES valstybėms narėms rekomenduojama laikytis rekomendacijų dėl šio dokumento I priede nurodytų teisėto įsigijimo įrodymų ir dėl II priede pateiktų ženklinimo, registracijos ir kitų sertifikatų išdavimo reikalavimų.

Išduotame sertifikate atitinkamas egzempliorius turėtų būti aprašytas pakankamai išsamiai, kad būtų aišku, jog jis gali būti naudojamas tik atitinkamam egzemplioriui – tai ypač svarbu žaliavinio dramblio kaulo atveju, nes tikėtina, kad jis turės mažiau skiriamųjų bruožų. Be to, kai tai leidžiama pagal teisės aktus (22), valstybėms narėms rekomenduojama sulyginti, patikrinti ir užregistruoti pareiškėjo ir pirkėjo tapatybę. Valstybės narės gali nustatyti konkrečią sąlygą, taikomą ES vidaus prekybai žaliaviniu dramblio kaulu, t. y. kad pardavėjas privalo pranešti valdžios institucijoms pirkėjo tapatybę.

Kai paraiškos dėl ES vidaus prekybos dramblio kaulu teikiamos pagal 8 straipsnio 3 dalies c punktą, t. y. tikslams, kurie nekelia šių rūšių išnykimo pavojaus, valstybėms narėms primenama, kad, kadangi dramblio kaulo (kaip asmeninių daiktų, visų pirma medžioklės trofėjų) importas galimas tik nekomerciniais tikslais, pagal šią nuostatą nėra galimybės jų savininkams išduoti naudojimo ES komerciniais tikslais sertifikato.

Valstybėms narėms rekomenduojama vertinant ES vidaus prekybos žaliaviniu dramblio kaulu, taip pat perdirbtais egzemplioriais, kuriuose yra dramblio kaulo, sertifikatų paraiškas vadovautis toliau pateiktomis rekomendacijomis.

a) Konkreti rekomendacija dėl ES vidaus prekybos žaliaviniu dramblio kaulu

Reikėtų priminti, kad Komisijos reglamento (EB) Nr. 865/2006 (su pakeitimais) 11 straipsnio 4a dalyje nustatyta žaliavinio dramblio kaulo sertifikato, kuris buvo išduotas iki 2022 m. sausio 19 d., galiojimo data. Komisija rekomenduoja, kad valstybės narės nuo tos datos nebeišduotų komercinės prekybos žaliaviniu dramblio kaulu ES viduje sertifikatų.

Tačiau jei atitinkamos valstybės narės valdymo institucija įsitikina, kad dramblio kaulas yra būtinas tam tikram egzemplioriui restauruoti ir negali būti naudojamas dramblio kaulo pakaitalas, sertifikatas, kuriuo suteikiama teisė prekiauti žaliaviniu dramblio kaulu, restauravimo tikslais gali būti išduodamas tik dėl šių egzempliorių:

— muzikos instrumentų, kuriuose yra iki 1975 m. įgyto dramblio kaulo;

— muziejaus arba viešosios įstaigos turimų antikvarinių laikotarpio iki 1947 m. daiktų, kurių didelę kultūrinę, meninę ar istorinę svarbą yra patvirtinusi ir būtinybei tuos daiktus restauruoti naudojant dramblio kaulą yra pritarusi atitinkama už kultūros paveldą atsakinga institucija (pvz., atsakinga ministerija).

Šie atvejai laikomi retais ir labai išskirtiniais.

Sertifikatas turėtų būti išduodamas tik jeigu valdymo institucija neturi jokių abejonių, kad žaliavinis dramblio kaulas bus naudojamas tokių egzempliorių restauravimo tikslais, ir ji gali kontroliuoti ir prireikus patikrinti, kad būtent taip ir yra ir kad žaliavinis dramblio kaulas nebus naudojamas jokiam kitam tikslui.

Valstybėms narėms rekomenduojama apsvarstyti galimybę sukurti nacionalinę restauravimo dirbtuvių žaliavinio dramblio kaulo atsargų kontrolės sistemą.

Valdymo institucijos turėtų aiškiai nurodyti, kad žaliavinio dramblio kaulo naudojimas tokiems restauravimo tikslams yra kraštutinė priemonė, ir paraginti profesionalius restauruotojus, kai įmanoma, naudoti ne iš dramblio kaulo pagamintus pakaitalus. Retais atvejais, kai tai neįmanoma, valdymo institucijos gali išduoti konkrečiam sandoriui skirtą žaliavinio dramblio kaulo sertifikatą.

Žaliavinio dramblio kaulo naudojimo restauravimo tikslais išduoto sertifikato 20 langelyje turėtų būti pateikiamas bent toliau nurodytas įrašas.

Jei tai yra muzikos instrumentas, kuriame yra iki 1975 m. įgyto dramblio kaulo: „Šis sertifikatas galioja tik vienam su profesionalia dirbtuve sudaromam pirkimo–pardavimo sandoriui, kuriuo siekiama tik restauruoti teisėtai įgytus muzikos instrumentus, kuriuose yra iki 1975 m. įgyto dramblio kaulo.“

Jei tai yra muziejaus ar viešosios įstaigos turimi didelės kultūrinės, meninės ar istorinės svarbos antikvariniai laikotarpio iki 1947 m. daiktai: „Šis sertifikatas galioja tik vienam su profesionalia dirbtuve sudaromam pirkimo–pardavimo sandoriui, kuriuo siekiama tik restauruoti [pateikti restauruotino egzemplioriaus aprašymą].“

Valstybės narės, jei, jų manymu, tai yra tinkama, konkrečiam sandoriui skirtame sertifikate gali nurodyti profesionalaus restauruotojo vardą ir pavardę.

Sertifikatas turėtų būti išduodamas tik jeigu valstybės narės įsitikina, kad dramblio kaulas buvo teisėtai įgytas iki to laiko, kai Konvencija pradėta taikyti drambliams (žr. pirmiau pateiktą 2 išnašą).

Komisija taip pat rekomenduoja valstybėms narėms ženklinti žaliavines dramblių iltis pagal rezoliuciją Nr. 10.10 (red. CoP18) ir sertifikate esančiame aprašo langelyje pateikti nuorodą į ženklinimą (taip pat žr. II priedą).

b) Konkreti rekomendacija dėl ES vidaus prekybos perdirbtu dramblio kaulu

Taikant bendrojo draudimo komerciniais tikslais naudoti į A priedą įtrauktus egzempliorius, nurodytus pagrindinio reglamento 8 straipsnio 1 dalyje, ES vidaus komercinė prekyba visais perdirbtais egzemplioriais, kuriuose yra dramblio kaulo, yra leidžiama tik jeigu šiuo tikslu valstybės narės institucijos kiekvienu atskiru atveju išduoda sertifikatą (pagrindinio reglamento 8 straipsnio 3 dalies a ir b punktai).

Komisija rekomenduoja, kad valstybės narės nuo šių rekomendacijų paskelbimo dienos nebeišduotų komercinės prekybos perdirbtais dramblio kaulo egzemplioriais sertifikatų, išskyrus atvejus, kai jos yra įsitikinusios, kad egzempliorius yra:

1. muzikos instrumentas, kuriame yra iki 1975 m. įgyto dramblio kaulo, arba

2. antikvarinis laikotarpio iki 1947 m. daiktas.

Vertinant paraišką, susijusią su antikvariniu laikotarpio iki 1947 m. daiktu, pagrindinis aspektas, į kurį reikia atsižvelgti, yra egzemplioriaus amžius ir kiti aspektai, susiję su termino „perdirbtas egzempliorius“ apibrėžtimi (23), ir valstybės narės turėtų apsvarstyti galimybę atlikti išsamesnį tyrimą tik jei yra požymių, kad egzempliorius įgytas neteisėtai.

Dėl muzikos instrumentų, kuriuose yra iki 1975 m. įgyto dramblio kaulo, pažymėtina, kad tiek amžius, tiek teisėtas įsigijimas paprastai turėtų būti patikrintas, o valdymo institucija sertifikatą turėtų išduoti tik įsitikinusi, kad pateikta pakankamai įrodymų, jog abi sąlygos įvykdytos. Be to savininkas turėtų įrodyti, kad egzempliorių kaip instrumentą naudoja arba neseniai naudojo muzikos atlikėjas, todėl jis nėra tik puošybos elementas, kuriame yra dramblio kaulo.

7. Kaip aiškinti ES taikomas dramblio kaulo importo taisykles?

Dramblio kaulo egzempliorių importą reglamentuojančios taisyklės nustatytos pagrindinio reglamento 4 straipsnyje. Pagal 4 straipsnio 1 dalies d punktą valdymo institucijos, vertindamos paraiškas dėl A priede nurodytų egzempliorių importo, turi įsitikinti, „kad egzempliorius nebus naudojamas visų pirma komerciniams tikslams“. Taip iš esmės yra draudžiamas dramblio kaulo komercinis importas į ES valstybes nares.

Šio bendro komercinio importo draudimo išimtį galima taikyti dviem konkrečiais atvejais:

— egzempliorius buvo anksčiau teisėtai įvežtas į ES arba joje įgytas ir, pakeistas arba nepakeistas, dar kartą įvežamas į ES (pagrindinio reglamento 4 straipsnio 5 dalies a punktas) arba

— egzempliorius yra perdirbtas ir buvo įgytas anksčiau nei prieš 50 metų (pagrindinio reglamento 4 straipsnio 5 dalies b punktas).

Tačiau net jei įvykdoma viena iš dviejų tokios išimties taikymo sąlygų, valdymo institucija vis tiek gali atmesti paraišką, jeigu, pasikonsultavusi su kompetentinga mokslo institucija, ji mano, kad esama kitų veiksnių, susijusių su rūšių išsaugojimu, dėl kurių negalima išduoti importo leidimo (4 straipsnio 1 dalies e punktas).

Komisija rekomenduoja, kad valstybės narės nuo šių rekomendacijų paskelbimo dienos nebeišduotų žaliavinio dramblio kaulo komercinio importo leidimų.

Komisija taip pat rekomenduoja, kad valstybės narės nuo tos pačios dienos nebeišduotų perdirbtų egzempliorių importo leidimų.

Komercinės prekybos atveju ir toliau bus galima taikyti dvi išimtis, jei atitinkamos valstybės narės valdymo institucija įsitikins, kad:

— egzempliorius yra muzikos instrumentas, kuriame yra iki 1975 m. įgyto dramblio kaulo, arba

— egzempliorius yra muziejui parduodamas antikvarinis laikotarpio iki 1947 m. daiktas, o atitinkama už kultūros paveldą atsakinga institucija (pvz., atsakinga ministerija) yra patvirtinusi jo didelę kultūrinę, meninę ar istorinę svarbą ir pritaria sandoriui.

Importo paraiškų vertinimas yra lygiavertis reeksporto paraiškų vertinimui, todėl taip pat turėtų būti taikomi 5 skirsnio b dalyje nurodyti leidimų išdavimo kriterijai.

Importo leidimus, kuriais suteikiama teisė importuoti žaliavinio arba perdirbto dramblio kaulo egzempliorius nekomerciniais tikslais, galima išduoti pagal pagrindinio reglamento 4 straipsnio 1 dalį. Bet kurio tokio importo atveju būtina atlikti itin nuodugnų patikrinimą, o leidimai paprastai turėtų būti išduodami tik jeigu valdymo institucija įsitikina, kad nėra jokios rizikos, kad šiais egzemplioriais bus prekiaujama komerciniais tikslais. Remiantis naujausiais prekybos (importo iš Afrikos į ES 2016–2018 m.) duomenimis, akivaizdu, kad toks importas praktiškai vykdomas asmeninėms reikmėms arba kad tai yra medžioklės trofėjai, kuriais po importo negalima toliau prekiauti. Importo leidime rekomenduojama aiškiai nurodyti ribojamąją sąlygą, kad tokie egzemplioriai turi būti skirti tik asmeninėms reikmėms. Galima naudoti tokią pastabą: „Šis egzempliorius importuojamas tik asmeninėms reikmėms. Egzempliorius turi likti šio leidimo turėtojo nuosavybė. Jį būtina pateikti kompetentingų institucijų prašymu.“ Tokia pastaba gali būti naudojama ir importuojant medžioklės trofėjus, nes jie skirti asmeninėms reikmėms.

Valdymo institucijoms primenama, kad jos, vertindamos tokias medžioklės trofėjų importo paraiškas, turi paisyti naujausių mokslinių rekomendacijų (nežalingi įrodymai arba jų nebuvimas), kaip nustatė Mokslinės peržiūros grupė.

Komercinis dramblių medžioklės trofėjų naudojimas po jų importo į ES yra draudžiamas, nepriklausomai nuo dramblio kilmės (24). Šie trofėjai turi likti medžiotojo nuosavybė.

Valdymo institucijos išduoti importo leidimą gali ne tik tuo atveju, kai komerciniam importui taikoma pirmiau minėta išimtis, bet ir tuo atveju, kai jos įsitikina, kad egzempliorius:

1. yra kultūros vertybių faktinių mainų tarp gerą reputaciją turinčių įstaigų (pvz., muziejų) dalis arba

2. yra šeimos relikvija, išvežama šeimai persikeliant, arba

3. yra išvežamas dėl vykdymo užtikrinimo, mokslo ar švietimo priežasčių.

Kad galėtų įvertinti sąlygas, kuriomis tokia prekyba gali būti leidžiama, ES valstybėms narėms rekomenduojama laikytis rekomendacijų dėl šio dokumento I priede nurodytų teisėto įsigijimo įrodymų ir dėl II priede pateiktų ženklinimo, registracijos ir kitų sertifikatų išdavimo reikalavimų.

8. Veiksmų koordinavimas ES valstybėje narėje, tarp valstybių narių ir su ES nepriklausančiomis šalimis

Jei už CITES dokumentų išdavimą yra atsakingos regiono arba vietos CITES valdymo institucijos, valstybėms narėms rekomenduojama užtikrinti, kad šios institucijos centrinei CITES valdymo institucijai praneštų apie visas pateiktas reeksporto sertifikatų ir ES vidaus prekybos sertifikatų paraiškas. Taip būtų užtikrintas koordinuotas įsigijimo teisėtumo tikrinimas ir paraiškų vertinimo nuoseklumas. Kaip pagalba galėtų būti sukurtos nacionalinės duomenų bazės, kuriose būtų saugoma atitinkama informacija.

Be to, jei norima reeksportuoti į tam tikras šalis ar teritorijas, nustačiusias griežtesnes prekybos dramblio kaulu vidaus priemones, kaip antai į Kiniją, Ypatingąjį Administracinį Kinijos Regioną Honkongą ir Jungtines Amerikos Valstijas, gali būti taikomi papildomi apribojimai ir (arba) kontrolės priemonės. Atitinkamoms valstybėms narėms, prieš išduodant dramblio kaulo reeksporto sertifikatą, ypač rekomenduojama informuoti pareiškėjus apie tai, kad paskirties šalyje gali galioti griežtesnės vidaus priemonės. Pareiškėjui tenka pareiga patikrinti dramblio kaulo importo į paskirties šalį sąlygas.

Jei to pageidauja, valstybė narė taip pat gali informuoti paskirties šalies CITES institucijas, kad jos galėtų patikrinti, ar to egzemplioriaus importas atitinka galiojančias taisykles.

Jeigu, siekiant gauti reeksporto sertifikatą (tik dėl muzikos instrumentų, kuriuose yra iki 1975 m. įgyto dramblio kaulo) arba teikiant paraišką dėl ES vidaus prekybos sertifikato, kaip teisėto įsigijimo įrodymas pateikiamas ES valstybės narės išduotas ES vidaus prekybos sertifikatas, paraišką nagrinėjančiai valstybei narei patariama paprašyti ES vidaus prekybos sertifikatą išdavusios valstybės narės patikrinti, ar šis sertifikatas galioja.

Jeigu valdymo institucija gauna paraišką dėl žaliavinio dramblio kaulo ir jei yra žinoma profesionalaus restauruotojo tapatybė, tačiau tas profesionalus restauruotojas yra kitoje valstybėje narėje, išduodančiajai valstybei narei patariama susisiekti su paskirties valstybe nare ir patikrinti, ar yra kokių nors aplinkybių, dėl kurių negalima išduoti sertifikato.

9. ES tvarkos, reglamentuojančios komercinę prekybą dramblio kaulu, santrauka

Toliau pateiktoje lentelėje palyginama senoji ir dabartinė ES komercinės prekybos dramblio kaulu tvarka:

— senoji tvarka – tvarka, galiojusi iki šio rekomendacinio dokumento ir Komisijos reglamento (ES) Nr. 2021/2280 paskelbimo;

— dabartinė tvarka – nuo to laiko galiojančios taisyklės (25).

Daugiau informacijos pateikiama prekybos laukiniais augalais ir gyvūnais reglamentuose ir atitinkamuose šių rekomendacijų skirsniuose.

ES vidaus prekyba komerciniais tikslais Reeksportas iš ES komerciniais tikslais Importas į ES komerciniais tikslais Senoji tvarka Dabartinė tvarka Senoji tvarka Dabartinė tvarka Senoji tvarka Dabartinė tvarka Žaliavinis dramblio kaulas Leidimą galima išduoti kiekvienu atskiru atveju dėl laikotarpio iki 1990 m. arba laikotarpio iki 1975 m. egzempliorių –būtinas sertifikatas Sustabdyta; leidimą galima išduoti kiekvienu atskiru atveju muzikos instrumentų arba didelės kultūrinės, meninės ar istorinės svarbos antikvarinių laikotarpio iki 1947 m. daiktų (26) restauravimo tikslais – būtinas tik vienas konkrečiam sandoriui skirtas sertifikatas Sustabdyta Sustabdyta (nepakeista) Leidimą galima išduoti kiekvienu atskiru atveju dėl antikvarinių laikotarpio iki 1947 m. daiktų arba reimportuotų laikotarpio iki 1975 m. egzempliorių –būtinas leidimas Sustabdyta Perdirbtas dramblio kaulas: egzemplioriai, kuriuose yra dramblio kaulo, įgyti nuo 1975 iki 1990 m. –iki I priedėlio įsigaliojimo Leidimą galima išduoti kiekvienu atskiru atveju – būtinas sertifikatas Sustabdyta Draudžiama Draudžiama (nepakeista) Draudžiama Draudžiama (nepakeista) Perdirbtas dramblio kaulas: egzemplioriai, kuriuose yra dramblio kaulo, įgyti nuo 1947 iki 1975 m.–iki Konvencijos įsigaliojimo Sustabdyta; leidimą dėl muzikos instrumentų galima išduoti kiekvienu atskiru atveju – būtinas sertifikatas Leidimą galima išduoti kiekvienu atskiru atveju – būtinas sertifikatas Sustabdyta; leidimą dėl muzikos instrumentų galima išduoti kiekvienu atskiru atveju –būtinassertifikatas Leidimą galima išduoti kiekvienu atskiru atveju tik reimporto tikslais – būtinas leidimas Sustabdyta; leidimą dėl muzikos instrumentų galima išduoti kiekvienu atskiru atveju –būtinas sertifikatas Perdirbti laikotarpio iki 1947 m. egzemplioriai (antikvariniai daiktai) Leidžiama – nereikia sertifikato Leidimą galima išduoti kiekvienu atskiru atveju – būtinas sertifikatas Sustabdyta; leidimą dėl muzikos instrumentų ir muziejams parduodamų antikvarinių daiktų galima išduoti kiekvienu atskiru atveju –būtinas sertifikatas Leidimą galima išduoti kiekvienu atskiru atveju – būtinas leidimas Sustabdyta; leidimą dėl muzikos instrumentų ir muziejams parduodamų antikvarinių daiktų galima išduoti kiekvienu atskiru atveju –būtinas leidimas

(1) Tarybos Reglamentas (EB) Nr. 338/97 1996 m. gruodžio 9 d. dėl laukinės faunos ir floros rūšių apsaugos kontroliuojant jų prekybą (OL L 61, 1997 3 3, p. 1).

(2) Komisijos Reglamentas (EB) Nr. 865/2006 2006 m. gegužės 4 d. nustatantis išsamias Tarybos reglamento (EB) Nr. 338/97 dėl laukinės faunos ir floros rūšių apsaugos kontroliuojant jų prekybą įgyvendinimo taisykles (OL L 166, 2006 6 19, p. 1).

(3) OL L 473, 2021 12 22, p. 1

(4) http://uis.unesco.org/en/glossary-term/museum#:~:text=Definition,of%20education%2C%20study%20and%20enjoyment.

(5) Šiame rekomendaciniame dokumente dramblio kaulas reiškia tik iš dramblių ilčių gautą dramblio kaulą.

(6) Pagal pagrindinio reglamento 8 straipsnio 3 dalies a punktą.

(7) C. Nellemann, R. Henriksen, P. Raxter, N. Ash, E. Mrema (red.). (2014). „The Environmental Crime Crisis – Threats to Sustainable Development from Illegal Exploitation and Trade in Wildlife and Forest Resources“. JTAP skubiai atliktas vertinimas. Jungtinių Tautų aplinkos programa ir „GRID-Arendal“ (Nairobis ir Arendalis).

(8) https://cites.org/eng/MIKE_PIKE_Trends_report_elephants_CITES_16112020

(9) C.R. Thouless, H.T. Dublin, J.J. Blanc, D.P. Skinner, T.E. Daniel, R.D. Taylor, F. Maisels, H. L. Frederick, P. Bouché (2016). „African Elephant Status Report 2016: an update from the African Elephant Database“. IUCN rūšių apsaugos komisijos „Occasional paper No. 60 IUCN / SSC Africa Elephant Specialist Group“. IUCN, Glanas, Šveicarija.

(10) https://cites.org/eng/UNODC_releases_WorldWildlifeCrimeReport2020_CITES_10072020

(11) Prekybos dramblių egzemplioriais informacinė sistema (ETIS) buvo sukurta pagal CITES konferencijos rezoliuciją Nr. 10.10 (red. CoP17) dėl prekybos dramblių egzemplioriais. Vienas iš jos tikslų yra „i) išmatuoti ir užfiksuoti neteisėto dramblių žudymo ir prekybos dramblio kaulu lygius bei tendencijas ir tų lygių bei tendencijų pokyčius“. Prieš kiekvieną CITES šalių konferenciją ETIS parengia išsamią ataskaitą apie visame pasaulyje konfiskuotą dramblio kaulą. Su naujausia ataskaita galima susipažinti adresu https://cites.org/sites/default/files/eng/cop/18/doc/E-CoP18- 069-03-R1.pdf

(12) https://cites.org/sites/default/files/eng/cop/18/doc/E-CoP18-069-02.pdf

(13) https://cites.org/sites/default/files/eng/com/sc/70/E-SC70-49-01x-A1.pdf

(14) Komisijos pranešimas 2017/C 154/06.

(15) https://eur-lex.europa.eu/legal-content/LT/TXT/PDF/?uri=CELEX:52016DC0087&from=lt

(16) 2020 ir 2021 m. buvo vertinamas Kovos su neteisėta prekyba laukiniais augalais ir gyvūnais veiksmų planas, o peržiūrėta jo redakcija turi būti priimta remiantis vertinimo rezultatais (žr. 2020 m. gegužės 20 d.2030 m. ES biologinės įvairovės strategiją, COM(2020) 380 final).

(17) https://eur-lex.europa.eu/legal-content/LT/TXT/?qid=1590574123338&uri=CELEX:52020DC0380

(18) ES valstybėms narėms rekomenduojama vartoti CITES konferencijos rezoliucijoje Nr. 10.10 (red. CoP18) pateiktą žaliavinio dramblio kaulo apibrėžtį:

„a) žaliavinis dramblio kaulas – bet kokio pavidalo poliruotos arba nepoliruotos vientisos dramblių iltys ir poliruoto arba nepoliruoto dramblio kaulo gabalai, nepriklausomai nuo jų pirminio pavidalo, išskyrus perdirbtą dramblio kaulą, ir

b) perdirbtas dramblio kaulas – visas arba iš dalies išraižytas, suformuotas arba apdorotas dramblio kaulas, prie kurio nepriskiriamos vientisos bet kokio pavidalo iltys, išskyrus tokias, kurių visas paviršius išraižytas.“

(19) Žr. ataskaitą „Status of elephant populations, levels of illegal killing and the trade in ivory: A report to the CITES Standing Committee“ (https://cites.org/sites/default/files/eng/com/sc/70/E-SC70-49-01x-A1.pdf).

(20) OL C 154, 2017 5 17, p. 15.

(21) https://cites.org/eng/niaps

(22) Visų pirma asmens duomenų apsaugos teisės aktai.

(23) Perdirbto egzemplioriaus apibrėžtį sudaro keturi elementai, kuriuos visus reikia įvertinti: ar egzempliorius pagamintas / perdirbtas iki 1947 m. kovo 3 d.; ar natūralus egzemplioriaus pavidalas buvo smarkiai pakeistas; ar egzempliorių aiškiai galima priskirti vienai iš šių kategorijų: juvelyriniams dirbiniams, papuošalams, meno dirbiniams, naudingiems daiktams ar muzikos instrumentams – ir jo nebereikia toliau apdirbinėti: raižyti, meistruoti arba gaminti, kad jis galėtų atitikti paskirtį; ar atitinkamos valstybės narės valdymo institucija įsitikinusi, kad egzempliorius buvo įgytas tokiomis sąlygomis. Žr. Rekomendacijas dėl perdirbtų egzempliorių pagal ES prekybos laukiniais augalais ir gyvūnais reglamentus (OL C 154, 2017 5 17, p. 15).

(24) Šis draudimas taikomas A ir B prieduose išvardytoms dramblių populiacijoms, nes prekyba B priede išvardytais medžioklės trofėjais yra galima tik nekomerciniais tikslais (žr. pagrindinio reglamento B priede pateikto dramblių populiacijų Botsvanoje, Namibijoje, Pietų Afrikoje ir Zimbabvėje sąrašo pastabą).

(25) Šioje lentelėje terminas „sustabdyta“ vartojamas tais atvejais, kai priemonė buvo nustatyta šiomis arba ankstesnėmis gairėmis. Terminas „draudžiama“ susijęs su įpareigojimais, nustatytais pagrindiniame reglamente ir (arba) CITES.

(26) Muziejaus arba viešosios įstaigos turimas antikvarinis laikotarpio iki 1947 m. daiktas, kurio didelę kultūrinę, meninę ar istorinę svarbą yra patvirtinusi ir būtinybei tuos daiktus restauruoti naudojant dramblio kaulą yra pritarusi atitinkama už kultūros paveldą atsakinga institucija (pvz., atsakinga ministerija).